№1 Okiku Penulis Ichiban Assalamualaikum kepada semua pembaca. Kisah ini adalah acah-acah fiksyen seram. Justeru disarankan kepada pembaca supaya relaks, duk bersandar, tidak perlu gelojoh, tidak perlu gopoh - selamat membaca... Okiku : Ichi... ni... san... Dalam keheningan malam, suara ini melantun ke dinding tebal istana Himeji dan bergema lagi ke kiraan seterusnya... Okiku : Yon... go... roku... Raja Tomaru sudah bangkit dan dadanya berdegup kencang mendengar suara Okiku. Okiku : Nana... hachi... kyu... Aaarrggghhh! Berbeza dengan juak-juak istana mereka ketakutan - lolongan panjang dari Okiku tidak menakutkan Sang Raja. Namun begitu, jiwa baginda sarat dengan kekesalan menusuk-nusuk rasa masyghulnya.
№2 Wajah Okiku terbayang-bayang di minda - kejelitaannya, kesetiaannya, kejujurannya - Sang Raja mengeluh... Toma : Tiada lagi Okiku. Hanya yang ada ialah gangguan suara dan penampakan kelibat Okiku dalam bentuk supernatural. Sang Raja rebah dibunuh Okiku menghitung pinggan pusaka keturunan raja yang mulia - raja berketurunan Dewa Matahari. Wajah jelita Okiku kelihatan sangat ceria - sejak kecil dia berbakti kepada raja - tugasnya kini ialah menjaga harta pusaka istana - pekerjaan yang amat ia redhai. Seharian Okiku sibuk - esok adalah hari temasya di-Raja - tentu saja nanti akan ada pelbagai hidangan. Untuk tujuan itu, pinggan pusaka dikeluarkan - dihitung satu demi satu dibersihkan sungguh berhati-hati. Okiku amat tekun memantau juak-juak istana yang bertugas. Suki : Puan, semuanya sudah tersedia. Suki memaklumkan kepada Okiku perkakas untuk jamuan raja sudah tersedia. Okiku cuma mengangguk dan memberi isyarat agar mereka semua beredar - hari sudah jauh malam - biarlah mereka berehat. Okiku memutuskan untuk menggunakan laluan pintas ke biliknya - suasana ketika itu amat sunyi. Sebelum sampai ke biliknya, Okiku perlu melintasi
№3 menara utama istana. Di sebelah menara itu pula ada gerbang yang dikenali sebagai Harakiri Maru - gerbang bunuh diri - ia adalah kawasan khas bagi para Ronin melakukan ritual membunuh diri sama ada secara sukarela mahupun terpaksa. Di kawasan itu juga terdapat sebuah perigi - airnya digunakan untuk membersihkan darah Ronin yang melakukan harakiri. Terdapat banyak kisah yang menyeramkan berkaitan tempat ini, tetapi Okiku tidak mudah percaya kepada kisah seram dan mistik itu. Tiba-tiba kaki Okiku berhenti melangkah - kelihatan kelibat di tepi perigi. Dejant Okiku berdebar bukan kerana takut, tetapi didorong oleh rasa ingin tahu - lebih-lebih lagi pakaian kelibat itu kelihatannya seperti bangsawan - bukan juak-juak istana. Secara senyap Okiku mengendap. Beberapa detik kemudian, datang pula tiga orang lagi bangsawan. Mereka berempat berbisik tanpa menyedari Okiku berada di situ. Okiku baru saja ingin melangkah pergi menuju ke biliknya kerana menganggap mereka sekadar bertemu dan berbual biasa - sedangkan tempat
№4 pertemuan itu sendiri mendatangkan kecurigaannya tup tup tup Okiku membatalkan hasratnya pabila nama raja disebut-sebut oleh mereka berempat. Empat orang bangsawan itu kemudiannya bergerak dan diekori oleh Okiku. Mereka tiba di tempat agak terpencil dan jauh dari gerbang menara harakiri. Selepas berkata sesuatu dengan tegas, salah seorang daripada mereka beredar dengan pantas - di saat itu riak wajah Okiku amat pucat. Kali ini, jantungnya memang berdegup kencang kerana berasa takut. Okiku berlari dengan pantas - arah tujunya ialah bilik khas sembahyang untuk Sang Raja. Baginda pasti berada di situ seperti kebiasaannya sebelum temasya diraikan keesokannya. Pengawal menahan langkah Okiku - tiada siapa dibenarkan mengganggu raja. Okiku berkeras... Okiku : Tuanku dalam bahaya. Apa engkau ingin bertanggungjawab jika Tuanku ditimpa musibah? Pengawal agak ragu-ragu - siapa tidak kenal kepada Okiku - penjaga amanah pusaka istana yang jelita kerana ketegasan dan kecekapannya menggalas tanggungjawab itu. Namun pengawal itu tidak ingin dimurkai oleh Tomaru - Sang Raja yang mulia. Mereka berbalas kata, keadaan menjadi sedikit hingar-bingar.
№5 Pintu terbuka secara kasar - Okiku dan pengawal tersebut kaku serta-merta - aura raja terasa dingin menerpa suasana. Renungan mata Sang Raja membuatkan kaki Okiku berasa lemah, malah terasa jarinya menggigil. Diam membisu membuatkan suasana hingar- bingar tadi semakin canggung pabila Raja Tomaru muncul di hadapan mata. Toma : Jika ia penting, katakan! Namun jika sebaliknya, bersedia sajalah dengan hukumannya. Bagaikan guruh berdentum pabila Sang Raja bersuara lantang. Okiku : Tuanku... Tuanku yang mulia. Agak tergagap-gagap Okiku berkata-kata ketika melihat terjegilnya mata Sang Raja di hadapannya. Okiku : Sungguh hamba yang kerdil ini membawa khabar yang tidak tertanggung. Jika Tuanku tidak mempercayai pada khabaran ini, maka hamba sedia dihukum - demi Tuanku sebenarnya....... Wajah Raja Tomaru beriak terkejut - kemudiannya berubah menjadi marah. Khabar yang disampaikan oleh Okiku sukar dipercayai. Namun, bukankah Okiku adalah penjaga pusaka istana? Mana mungkin orang sebegini amanah mampu menipu daya?
№6 Toma : Berani sungguh mereka ingin menggulingkan beta. Malah turut merencana pembunuhan beta di hari temasya! Adakah mereka lupa beta ini keturunan Dewa Matahari? Tidakkah mereka takut?! Raja mengarahkan Okiku balik ke bilik. Baginda tidak menunjukkan sebarang reaksi percaya kepada apa yang disampaikan oleh Okiku - tidak juga baginda menyanggahnya - yang pastinya, esok baginda akan meraikan temasya di istana seperti lazimnya kemeriahan temasya pada musim-musim lalu. Di awal fajar, Okiku bangkit - dia tidak dapat melelapkan mata - dejantnya gelisah lalu menggetus. Okiku : Tidakkah baginda mempercayai daku? Dejant Okiku dirundung runsing serta gundah- gulana. Okiku keluar daripada biliknya, bersedia untuk mempersiapkan pinggan pusaka untuk temasya kelak. Kembang dada Okiku melihat Sang Raja memakai pakaian kemegahan dewa. Meskipun wajahnya ditutup - baginda tetap kelihatan megah. Baginda ditandu di persekitaran istana menuju ke menara utama istana Himeji. Setibanya di kaki menara, suasana serta-merta menjadi kecoh. Tidak terlihat oleh mata, anak panah sudah berada tepat di dada Sang Raja. Bukan satu, tapi ada tiga anak panah tertusuk di dadanya - baginda
№7 rebah serta-merta - darah merah pekat membasahi dadanya tanda baginda sudah tumpas. Okiku sudah terjelepok, begitu juga dengan juak- juak istana, malah ada yang menjerit tidak henti-henti melihat Sang Raja sudah mangkat dalam suasana yang sungguh dahsyat. Juak : Musibah apakah ini? Juak-juak istana bertanya lagi dan lagi hingga suasana menjadi hingar-bingar. Para bangsawan yang berpakat segera bertindak. Untuk meredakan suasana salah seorang daripada bangsawan menjerkah dengan suara keras... Mato : Raja harus diganti segera. Kalau tidak, temasya tidak dapat dilakukan. Jika temasya tergendala - musibah pasti melanda! Seperti dirancang, satu nama disebut-sebut untuk menggantikan takhta Raja Tomaru. Okiku tidak mempercayainya - di kala tubuh raja tidak bernyawa - terlentang di kaki menara, mereka sibuk mencari pengganti. Suasana yang semakin reda menjadi kecoh kembali - malah makin dahsyat. 71 Ronin bertebaran melibas-libas pedangnya mencabut nyawa beberapa orang yang dikenal pasti sebagai pengkhianat, manakala empat orang bangsawan dikepung - hampir saja mata
№8 pedang samurai mengena leher Si Mato. Terjegil mata Si Mato melihat seorang manusia yang teramat berdaulat sedang bengis berdiri di hadapannya. Mato : Tomaru!! Semua yang ada terkejut bukan kepalang. Sang Raja yang dipercayai menemui ajal tiba-tiba muncul di sebalik memakai pakaian Ronin dari pintu menara. Remang cahaya matahari di belakang menara membias ketika kemunculan baginda - megah, gagah, bengis, dan murka. Perigi Okiku Okiku dianggap sebagai wira. Para pengkhianat dihapuskan atas titah perintah Sang Raja. Sana sini rakyat menyanjung Okiku - Si Jelitawan pemegang amanah pusaka istana. Tanpa sesiapa ketahui masih ada saki baki pengkhianat raja meneruskan hidup dengan bermuka- muka. Ruto : Okiku harus membayar segala kegagalan penggulingan raja.
№9 Lagi mengujakan, orang yang bertanggungjawab di atas kehancuran Okiku nanti ialah, Raja Tomaru yang diagung-agung. Desas-desus cepat tersebar, Okiku dikurung di penjara bawah tanah - tuduhannya amat berat. Berat bagi raja dan keluarga di-raja hendak menghukum Okiku kerana pinggan pusaka telah hilang satu - saksi menyatakan Okiku telah menjualnya, malah beberapa pusaka istana lain juga hilang - semua tuduhan dan bukti menjurus kepada Okiku. Hari ini ramai yang berkumpul di gerbang Harakiri Maru. Belum pun lama Okiku disanjung, sebentar sahaja lagi Okiku bakal dihukum dengan hukuman di luar perikemanusiaan. Okiku menjerit sekuat mungkin menyatakan dirinya tidak bersalah kerana dianiaya. Sang Raja memandang Okiku dengan perasaan yang berbelah bahagi, tetapi bukti dan saksi cukup kuat - Okiku tidak mampu diselamatkan. Pakaian Okiku rabak akibat diheret dari pekarangan istana hingga ke perigi di gerbang Harakiri Maru. Di hadapan perigi tersebut, raja menjatuhkan hukuman - sesuai dengan kesalahan Okiku. Kaki Okiku dipotong terlebih dahulu - kemudian tangannya - Okiku masih bernyawa, darah memancut dengan deras. Penyeksaan hukuman ini tidak mampu
№10 mengubat jiwanya yang kecewa - sanubarinya remuk apabila baginda tidak mempercayainya - raja yang dikasihi, raja yang disanjung, raja yang zalim! Satu demi satu bahagian tubuh Okiku dipotong dan dibuang ke dalam perigi - suasana sunyi walaupun ramai yang melihat hukuman tidak berperikemanusiaan ini. Jeritan Okiku sudah terhenti - nyawanya sudah terpisah daripada jasad - darah Okiku yang menyimbah lantai sudah dibersihkan. Ufuk senja memancarkan warna kuning jingga yang luar biasa terang. Sang Raja masih tidak berganjak - matanya memandang perigi itu tidak terkalih ke lain dari tadi. Toma : Perigi Okiku. Sang Raja kelihatan masyghul ketika memandang perigi di hadapannya. Matahari semakin terbenam, remang kegelapan malam mulai tersebar.
№11 Kurang satu! Aaarrggghhh!! Okiku menghitung pinggan pusaka di tepi perigi dengan perasaan yang gembira. Dia amat suka kepada pekerjaannya sebagai penjaga amanah pusaka keturunan Dewa Matahari. Okiku : Ichi... ni... san... yon... go... roku... nana... hachi... kyu... ... ... Kurang satu! Okiku cemas dan gelisah pinggan yang dikira telah hilang satu. Okiku : Bagaimana boleh kurang satu? Mana? Mana pinggan satu lagi? Aaarrrgghhhh!! Okiku menjerit nyaring menembusi dinding tebal istana sehingga ke puncak menara istana lima tingkat. Nota kaki 1. Cerita ini hanyalah rekaan semata-mata, walaupun berdasarkan mitos "Perigi Okiku" di Jepun. 2. Selain daripada misteri Perigi Okiku, terdapat satu lagi misteri iaitu Patung Okiku Jepun, namun tiada kaitan di antara misteri perigi dan patung.


Mencerna Persoalan-Persoalan Pembelajaran dan Pendidikan Oleh: Syed Ahmad Fathi B uku bertajuk Semua Orang Adalah Guru Setiap Tempat Adalah Sekolah tulisan Sadiq Salihoddin ini merupakan buku ke-4 pilihan saya untuk dibaca dari timbunan buku yang saya beli di Pesta Buku Antarabangsa Kuala Lumpur (PBAKL) 2022.1 Saya sebenarnya teruja untuk membaca buku ini kerana ia menyentuh satu topik yang begitu dekat dengan hati saya, iaitu "belajar sepanjang hayat". Bagi saya secara peribadi, proses belajar itu merupakan satu proses yang menyeronokkan, bahkan ia merupakan objek yang menjadikan hidup saya terasa "hidup". Malah jika diberikan rezeki umur, saya mahu menjadi pelajar sepanjang hayat. Namun tulisan ini bukanlah omelan saya perihal "saya suka belajar", tetapi pencernaan saya terhadap makalah tulisan Sadiq, jadi elok saya pulang ke dalam topik ini. Dalam ulasan ini saya akan sentuh beberapa perbahasan Sadiq yang saya kira menarik untuk dikongsi dan dihuraikan, kemudian saya akan utarakan beberapa kritikan sebelum membuat kesimpulan dan beransur pulang. Diskusi Falsafah Belajar Buku ini dimulakan dengan pembentangan perihal falsafah belajar. (12) Belajar merupakan suatu kebolehan asasi manusia, malah ia adalah satu kebolehan yang kritikal untuk survival seorang manusia. Dengan upaya belajar, seorang bayi dapat menguasai skil-skil asas kehidupan seperti mengunyah makanan dan berjalan. Kemudian dia terus belajar, dia belajar untuk berinteraksi dengan alam sekelilingnya. Belajar memegang, merasa, dan berkomunikasi. Semua ini dilakukan tanpa perlunya bayi tersebut ke sekolah. Oleh itu dapat kita fahami bahawa upaya belajar itu telah tertanam dalam diri kita sejak lahir, tanpa perlu apa-apa bantuan formal. Manusia itu memang secara fitrahnya dilahirkan sebagai makhluk yang belajar. Oleh kerana manusia memang merupakan seorang pelajar secara fitrahnya, kita melihat bagaimana anak-anak kecil begitu cepat belajar. Mereka meresapkan apa yang ada di sekeliling mereka tanpa perlu diberitahu. Dia belajar dari persekitarannya, belajar dengan cara meniru. Mereka akan belajar dengan apa yang mereka lihat dan dengar jauh lebih banyak dari apa yang "diajarkan" kepada mereka. Selepas itu bermulalah pembelajaran secara formal, apabila anak-anak kecil ini memasuki tadika dan sekolah.
Mengkritik Institusi Pendidikan Saya kira banyak kritikan Sadiq dihalakan kepada institusi pendidikan formal, bukan kepada proses pembelajaran. Antaranya adalah sikap institusi pendidikan dalam membenarkan pelajar melakukan kesilapan. Sama ada kesilapan itu dianggap sebagai satu metod untuk manusia belajar, atau menganggap kesilapan itu sebagai satu kegagalan. (17) Saya kira kesilapan ini juga merupakan fitrah insani. Tiada manusia yang dapat lari darinya. Oleh itu, penting bagi guru atau pendidik untuk memberi ruang kepada pelajarnya melakukan kesilapan dan belajar darinya. Namun saya kira "membenarkan" disini bukanlah maksudnya menggalakkan atau membiarkan sahaja pelajar melakukan kesilapan, tetapi melihatnya sebagai proses pembelajaran dan tidak berputus asa pada pelajar-pelajar yang melakukan kesilapan. Ini bagi saya sangat penting. Membenarkan pelajar melakukan kesilapan juga bukanlah bererti melepaskan mereka tanpa hukuman, namun hukuman yang diberikan perlulah mengambil kira bahawa ia adalah untuk mengajar, bukan untuk memalukan atau melepaskan amarah. Dalam masa yang sama, ada juga kesilapan yang sepatutnya tidak dikenakan sebarang hukuman. Apa yang penting, ada hukuman atau tidak, pelajar perlulah belajar dari kesilapannya. Ilmu Sebagai Manfaat Sosial Dalam membahaskan ilmu-ilmu yang perlu dipelajari oleh pelajar, Sadiq memetik tulisan John Dewey yang menyatakan bahawa ilmu yang diajarkan perlulah mempunyai manfaat sosial. (22) Dalam kata lain, ilmu tersebut boleh digunakan oleh pelajar tersebut dalam kehidupan dan interaksinya bersama masyarakat. Sadiq memberi contoh ilmu sastera dan bahasa, ia seharusnya menjadi satu ilmu yang praktikal. Digunakan dalam memberi ceramah dan khutbah misalnya. Jika ia digunakan dan dipraktikkan, ini akan menjadikan ceramah dan khutbah lebih menarik dan sampai mesejnya kepada pendengar. Jika tidak, ia hanya menjadi ilmu untuk lulus periksa, manakala orang yang mendengar khutbah dan ceramah akan tidur. Walaupun apa yang diutarakan Sadiq ini saya kira ada benarnya. Namun saya kira belajar bahasa dan sastera sahaja tidak cukup untuk melahirkan penceramah dan pengkhutbah yang baik. Kerana pengucapan awam ini adalah skil yang memerlukan latihan, ia tidak boleh dipelajari dengan hanya mempelajari sastera dan bahasa sahaja. Ceramah dan khutbah yang menarik bukan sahaja menggunakan kekuatan bahasa, ia juga perlu menggunakan variasi tona suara, bahasa badan, dan juga kemahiran mengenali audiens. Apakah matlamat pendidikan? Dalam membentangkan matlamat bagi pendidikan, Sadiq memetik buah fikir Jean Piaget dan menulis bahawa "matlamat utama pendidikan itu adalah untuk buat benda baharu". (27) Saya tidak berapa bersetuju dengan hal ini. Ya, kita memerlukan perkara-perkara baharu dalam hidup. Tapi saya kira itu bukan matlamat pendidikan, tidak semua perkara yang lama itu tidak bagus, malah kebenaran itu tidak bergantung kepada masa, sama ada lama atau baharu. Kita tidak boleh samakan perkara baharu dengan kebaikan atau kebenaran. Jika satu kebenaran itu telah lama dijumpai dan dibuktikan, tidaklah bermakna tugas kita hari ini untuk mencari kebenaran yang lebih baharu. Bagi saya matlamat pendidikan adalah untuk manusia mengenal dirinya, seterusnya mengenali alam sekelilingnya. Pendidikan haruslah bermatlamatkan kebenaran, seorang yang terdidik perlu bersedia mengikuti kebenaran berdasarkan bukti-bukti yang dipelajarinya. Pendidikan juga harus melahirkan pelajar yang jujur, yang bersedia mengikuti bukti-bukti yang ada untuk sampai kepada kebenaran. Bukan memanipulasi bukti untuk memilih kebenaran. Bukan juga memilih bukti-bukti yang dia mahu sahaja untuk disesuaikan dengan pemikirannya. Sebaliknya jika bukti itu mencabar
pemikirannya yang sedia ada, dia harus bersedia menukar posisinya. Bagi saya inilah pendidikan, iaitu kesediaan kita mengubah pandangan seiring dengan bukti-bukti yang baharu. Wacana Kritis Dalam Pendidikan Antara elemen yang penting yang perlu ada dalam diri pelajar adalah sifat kritis. Sadiq menulis bahawa pemikiran yang kritis akan menghasilkan lebih banyak pembaharuan. (31) Saya bersetuju dengan pernyataan ini. Bagi saya, kritikan-kritikan yang lahir dalam perdebatan ilmiah itu sangat banyak melahirkan keilmuan yang baharu. Kritikan Edward Said terhadap penulisan cendiakawan Barat yang menulis perihal Timur misalnya, ia melahirkan cabang ilmu baharu yang mengkaji sifat- sifat penulisan Barat terhadap subjek Timur.2 Bidang kajian yang disebut sebagai post-colonialism ini mengkaji hubungan kuasa dengan subjek kajian mereka, bagaimana penguasaan itu mempengaruhi penulisan perihal sesuatu subjek. Dalam hal ini saya bersetuju dengan Sadiq bahawa kita perlu berani membuka ruang wacana kritis kerana dengan pembukaan ruang ini kita dapat meninjau idea yang lebih bermacam dan rencam. Kerencaman ini akan melahirkan sudut pandang yang pelbagai, memberi kita pandangan yang lebih menyeluruh terhadap sesuatu subjek. Ini penting agar kita dapat melihat sesuatu secara keseluruhan. Jika kita menyempitkan ruang penglihatan kita, kita hanya akan melihat sesuatu dari hanya satu sudut, pandangan kita tentulah tidak kaya dan kita tidak dapat memahami sesuatu masalah dengan terperinci. Metodologi Pembelajaran Saya berpandangan, dalam memberi solusi kepada masalah pendidikan, kita harus berhati-hati dari membuat generalisasi. Contohnya Sadiq ada membawakan pemikiran Paulo Freire dan mencadangkan bahawa metodologi dialog digunakan di dalam kelas, dengan guru menjadi fasilitator, bukan sebagai "tuan yang tidak boleh dicabar dan dibangkang". (33) Saya kira hal ini praktikal dilakukan jika pelajar mempunyai sedikit pengetahuan dalam sesuatu subjek. Atau sesuatu subjek itu bersifat topikal yang memungkinkan ia dibincangkan. Namun jika subjek itu bersifat pengenalan, yang para pelajar langsung tidak mengetahuinya, maka dalam hal ini tugas guru adalah menyampaikannya, dan pelajar perlu menerimanya. Contohnya jika pelajar itu baharu hendak mengenali ABC, bagaimana guru mahu berdialog dengan pelajar yang masih tidak mengenali huruf ini? Bagaimana jika pelajar itu sendiri masih belum mampu berdialog? Jadi saya kira ada keperluan pembelajaran itu bersifat didaktik dan hafalan selagi ia sesuai dengan keperluannya. Jika pelajar itu sudah sampai ke tahap mampu berdialog dan berbincang, maka pada ketika itu metod dialog sesuai digunakan. Tugas guru saya kira adalah menggunakan kaedah yang paling sesuai, yang menepati tahap dan kemampuan pelajarnya. Sebab itu tugas guru yang pertama adalah untuk mengenali muridnya, selepas itu barulah dia dapat menggunakan metod yang sesuai. Hal ini ada juga disentuh oleh Sadiq, iaitu akan keperluan seorang pendidik memahami level pelajar. (52) Seorang guru harus sedar kemampuan pelajar, agar pendekatan yang digunakan sesuai dengan tahap penyerapan pelajar. Saya kira ini adalah sebab mengapa sesetengah sekolah mengasingkan pelajar mengikut kemampuan, ada pelajar kelas depan dan belakang. Walaupun mungkin kadangkala ia menjadi satu stigma, bahawa pelajar kelas belakang dianggap tidak pandai. Saya kira ia lahir dari keperluan yang praktikal, agar guru dapat menggunakan kaedah pengajaran yang berbeza untuk murid di tahap yang berbeza. Jika kita campurkan semua pelajar dan guna satu pendekatan, kita akan dikatakan menzalimi kemampuan pelajar yang lambat penyerapannya. Jika kita asingkan ikut kemampuan, kita dikatakan mencipta kasta dalam pendidikan. Oleh itu saya kira
kita perlu berhati-hati juga dalam memberi kritikan dan membuat timbang tara dari sudut praktikaliti. Kita perlu sedar apa yang kita mahu capai. Perasaan Ingin Tahu Sebagai Enjin Pembelajaran Antara perkara menarik yang disentuh oleh Sadiq dalam membahaskan persoalan-persoalan pembelajaran dan pendidikan bagi saya adalah perasaan ingin tahu dalam diri manusia atau curiousity. Menurut beliau hal ini merupakan motivasi bagi manusia untuk mengingati satu perkara dalam usahanya memproses informasi. (68) Dalam kata lain, jika kita curious akan sesuatu perkara, kita akan cuba mencarinya dan kemungkinan besar kita akan lebih mampu mengingatinya berbanding satu informasi yang tidak menimbulkan rasa ingin tahu dalam diri kita. Bagi saya, perasaan ingin tahu ini sememangnya merupakan motivasi besar dalam diri manusia. Kata Carl Sagan, manusia itu memang dilahirkan sebagai wanderer, fitrah kita memang ingin tahu dan ingin memahami, sebab itu manusia meneroka alam, cuba memahami rahsia-rahsianya.3 Juga perbahasan yang menarik yang diketengahkan oleh Sadiq adalah perihal gred. Dimana beliau menulis: "Orang boleh bersaing gred, tetapi orang tidak boleh bersaing belajar. Tidak ada persaingan dalam pembelajaran. Pendidikan itu bukan suatu perlumbaan." (90) Saya kira quote ini sangat menarik dan benar. Pembelajaran adalah satu perjalanan untuk kita nikmati, ia bukan satu perlumbaan. Jika kita belajar untuk menikmati ilmu, kita akan menjumpai kebahagiaan dalam perjalanan kita. Menikmati ilmu pengetahuan dan juga menajamkan akal fikiran kita. Sebaliknya jika ia dijadikan perlawanan dan perlumbaan, kenikmatan itu akan hilang, ia akan menjadi satu aktiviti yang kering dari nilai-nilai yang membahagiakan. Pencarian ilmu adalah upaya manusia mengenali diri dan alam, semakin dalam pencariannya, semakin dia sedar bahawa saujana ilmu itu semakin luas terbuka untuknya dan semakin menarik untuk diterokai. Pembangunan Karakter, Etika, dan Moral Perkara akhir yang saya ingin sentuh, yang saya rasakan menarik adalah apa yang dibahaskan Sadiq sebagai "pembangunan karakter". Menurut beliau pencapaian-pencapaian akademik boleh dicapai dengan cara yang tidak jujur, tetapi pembentukan karakter seseorang tidak dapat dicapai dengan cara yang tidak jujur. (111) Dalam kata lain, seseorang itu tidak dapat menipu akan perihal karakternya. Oleh itu bagi Sadiq, pendidikan juga harus mengambil kira persoalan pembangunan moral, etika, dan akhlak manusia. Saya masih ingat perbahasan yang ditulis oleh Francis Fukuyama ketika membahaskan kemajuan material dan budaya German. Beliau menulis bagaimana German merupakan satu negara bangsa yang begitu maju dalam bidang perindustrian, sangat tinggi kedudukannya dalam bidang falsafah dan kebudayaan. Namun kemajuan material dan budaya ini melahirkan satu kuasa Fasis yang kejam dan rasis. Oleh itu menurut Fukuyama, pembangunan material dan budaya perlu diiringi dengan pembangunan moral dan etika.4 Disebabkan itu dalam pendidikan Islam ditekankan soal adab dan akhlak, dan perkara ini tidak boleh dipisahkan dengan keimanan. Dengan berimannya manusia terhadap dosa, pahala dan hari pembalasan, manusia akan berlaku jujur dalam kehidupan walaupun tidak dilihat manusia. Ini merupakan karakter yang penting dalam pendidikan manusia. Seperti yang dibahaskan Sadiq dalam persoalan karakternya, jika ia tidak dibangunkan, kita akan melahirkan manusia yang cerdik menipu.
Kritikan Terhadap Buku Saya sudah membahaskan beberapa perkara yang saya dapati menarik dari buku yang ditulis oleh Sadiq Salihoddin ini. Ada beberapa bahagian yang saya sertakan kritikan ringan, agar isinya boleh diperbaiki. Saya ingin menjurus fokus saya seterusnya pada kritikan terhadap buku ini. Bagi saya, walaupun buku ini mengangkat tema yang begitu dekat dengan hati saya, saya dapati banyak perbahasannya tidak dihuraikan dengan begitu lumat. Sepertinya, Sadiq menyentuh beberapa persoalan, kemudian meninggalkannya dengan soalan-soalan retorik. Saya sedar, bukan semua kritikan itu dapat diberi solusi, kerana mungkin objek yang ingin diketengahkan adalah perbincangan terhadap suatu masalah. Tetapi saya kira, paling kurang, diberikan alternatif-alternatif yang mungkin boleh menjadi solusi, walaupun penulis tidak mengambil mana-mana posisi dalam alternatif yang dicadangkan. Bagi saya ini lebih memuaskan berbanding meninggalkan pembaca dengan soalan-soalan retorika. Tetapi mungkin juga ini merupakan stail Sadiq dalam menulis. Mungkin ia dapat diterima oleh sebahagian pembaca, namun saya secara peribadi agak terganggu dengan gaya penulisan sebegini. Seolah-olah penulis pun tidak dapat mengenggam subjeknya dengan kejap dan hanya melontar- lontar soalan. Walaubagaimanapun, keberanian Sadiq untuk mengetengahkan isu-isu yang penting ini sudah melayakkan beliau untuk dipuji, cuma kritik saya adalah perihal cara perbahasannya, yang saya kira tidak begitu holistik dalam membincangkan sesuatu tajuk. Kritik saya yang terakhir adalah buku ini tidak mempunyai ISBN. Sayang sekali buku yang bagus seperti ini tidak didaftarkan dan dikatalogkan. Harapan saya penerbit dapat mendaftarkannya agar ia tersimpan sebagai khazanah literasi untuk membentuk akal bangsa bagi generasi seterusnya. Kesimpulan Buku ini saya kira mengangkat satu topik yang malar segar. Isu-isu pendidikan dan pembelajaran bagi saya merupakan isu yang akan senantiasa sahaja relevan. Dan setiap zaman ia wajar disemak dan diulang fikir, agar pendidikan itu bersesuaian dengan keadaan zamannya dan mampu melahirkan generasi yang dapat menyelesaikan masalah yang mendesak di zamannya, bukan menyelak-nyelak persoalan retorik yang sudah ketinggalan zaman. Wajar juga menurut kira saya, timbul wacana-wacana yang agresif, kerana jika kritikan yang diberi longlai sahaja mungkin ia tidak mendapat perhatian sewajarnya. Bagi saya buku ini sedikit sebanyak mengisi wacana yang lompong dalam masyarakat kita hari ini perihal pembelajaran dan pendidikan, untuk itu saya ucapkan tahniah pada Sadiq Salihoddin.
Rujukan: 1. Sadiq Salihoddin. Semua Orang Adalah Guru Setiap Tempat Adalah Sekolah. Republik Buku, 2022. 2. Edward W. Said. Orientalism: Western Conceptions of the Orient. Penguin Books, 1991. 3. Carl Sagan, Ann druyan. Pale Blue Dot: A Vision of the Human Future in Space. Ballantine Books, 1997. 4. Francis Fukuyama. The End of History and the Last Man. Free Press, 2006. Nota: Bagi memudahkan rujukan, setiap isi yang disentuh dan dihuraikan dalam penulisan ini disertakan dengan nombor mukasurat dalam kurungan dari naskah buku asal. Versi yang dirujuk adalah buku yang bertajuk Semua Orang Adalah Guru Setiap Tempat Adalah Sekolah. Karangan Sadiq Salihoddin. Terbitan Republik Buku, Mei 2022.


Rumah Belajar Besar Rakyat Rumah Belajar Besar Rakyat merupakan perpustakaan pusat yang terletak di ibu negara Korea Utara, Pyongyang. Bangunan ini terletak di Dataran Kim Il-sung di tebing Sungai Taedong. Pautan luar Interactive 360° Virtual Tour of lobby and reading room nd_peoples_study_house/) North Korean People's Study House - Pyongyang, DPRK ch?v=LiUxJpx0YdM) di YouTube Pemandangan Perpustakaan pada waktu malam Wikimedia Commons mempunyai media berkaitan Rumah Belajar Besar Rakyat (h dia.org/wiki/Category:R umah_Belajar_Besar_R akyat?uselang=ms) Kawalan kewibawaan GND: 1153167131 · LCCN: no2007134025 · VIAF: 159826669 · WorldCat Identities (melalui VIAF): 159826669 Diambil daripada Laman ini kali terakhir disunting pada 08:17, 22 November 2017. Teks disediakan dengan Lesen Creative Commons Pengiktirafan/Perkongsian Serupa; terma tambahan mungkin digunakan. Lihat Terma Penggunaan untuk butiran lanjut.